Vasemmistoliiton puheenjohtaja vakuutteli, että hallitusneuvotteluissa asiat etenevät.

Hallitusneuvottelijat alkavat vähitellen sankemmin joukoin kokoontua sunnuntaineuvotteluihin Säätytalolle.

Neuvottelujen johtoryhmä, puoluejohtajat, aloittavat oman palaverinsa vasta kello 16.

Puheenjohtaja Li Andersson (vas) saapui Säätytalolle puolenpäivän kieppeillä vasemmistoliiton omaan neuvonpitoon.

Andersson vakuutteli, että neuvotteluissa on hyvä henki ja asiat etenevät. Puheenjohtaja Juha Sipilä (kesk) tuskaili perjantaina, että kaikki isot asiat ovat sopimatta ja hallitusohjelman synty on vielä kaukana.

– Tilanne näyttää hyvältä, eteenpäin mennään,

– Minun mielestä ei ole ollut kireä tunnelma. Hyvässä hengessä on pystytty tekemään linjauksia, Andersson totesi.

Hallitusneuvotteluja käydään nyt yhdeksättä päivää.

Eri neuvotteluryhmät eivät ole voineet sopia ja neuvotella mistään konkreettisista asioista, koska talousryhmä ei ole saanut valmiiksi talousraamia ja talouslukuja.

Hallituksen muodostajan Antti Rinteen (sd) tavoitteena on ollut saada hallitusohjelma valmiiksi perjantaiksi.

Vaikka neuvotteluissa ei ole päästy vielä itse keinoihin ja euroihin, Andersson uskoi vielä aikataulun pitävän.

– Kaikilla ryhmillä on tiedossa, milloin pitää olla konkreettiset keinot listattuna. Minulla ei ole syytä ollut ilmoittaa, että arvioidaan aikataulua. Eiköhän se tehdä yhdessä, jos sellainen tarve on, Andersson sanoi.

Ensi sunnuntaina on eurovaalit, mikä osaltaan vie aikaa hallitusneuvotteluilta. Puoluejohtajilla on esimerkiksi liki joka ilta eurovaalitenttejä.

Miten ihmeessä tämä saadaan valmiiksi perjantaihin mennessä?

– Varsinkin eurovaalitentit ovat puheenjohtajille haastavia. Meillä pitäisi olla aikaa olla täällä (Säätytalolla) ja käydä tätä läpi ja sopia keskenämme isoista linjauksista. Ja muistaakseni on joka ilta ensi viikolla isompaa eurovaalitenttiä.

– Se vaatii johtamista. Se vaatii pitkiä päiviä. Ja se vaatii, että katsotaan puolueiden sisällä, miten työtaakkaa saadaan jaettua, Andersson vastasi.

Säätytalolla on kahdeksan neuvotteluryhmää, ilmiöpöytää, ja niillä kymmenen alaryhmää.

Kaikki ryhmät joutuvat odottamaan sitä, että talousryhmä saisi vihdoin lukunsa valmiiksi ja ryhmillä olisi tiedossa, kuinka paljon euroja on käytössä. Tämän jälkeen ryhmät voivat alkaa varsinaiset neuvottelunsa siitä, millä lailla ja mihin eurot suunnataan.

Andersson oli luottavainen talouslukujen valmistumiseen ja hallitusohjelman syntyyn tämän jälkeen.

– Se on valmista sitten kun se on valmista. Puheenjohtajien keskustelua varten tehdään pohjavalmistelua, se vie oman aikansa. Sitä varten on talous- ja veroryhmä, jotka niitä tarkempia linjauksia työstävät.

– Kaikki ilmiöpöydät tietävät, että raha ei tule riittämään kaikkeen. Ja kaikki pöydät tietävät, että heille on annettu tehtäväksi jo valmiiksi priorisoida keinoja, Andersson totesi.

Hallitusneuvotteluissa on Sdp:n johdolla neljä muuta puoluetta: keskusta, vihreät, vasemmistoliitto ja Rkp.